ROZHODNUTIE RADY
z 9. októbra 2007,
ktorým sa zrušuje rozhodnutie 2006/125/ES o existencii nadmerného deficitu v Spojenom kráľovstve
(2007/738/ES)
RADA EURÓPSKEJ ÚNIE,
so zreteľom na Zmluvu o založení Európskeho spoločenstva, a najmä na jej článok 104 ods. 12,
so zreteľom na odporúčanie Komisie,
keďže:
(1)
Rozhodnutím Rady 2006/125/ES (1) sa na základe odporúčania Komisie v súlade s článkom 104 ods. 6 zmluvy rozhodlo, že v Spojenom kráľovstve existuje nadmerný deficit. Rada poukázala na to, že deficit verejných financií bol v roku 2004/2005 (2) na úrovni 3,2 % HDP, t. j. presiahol referenčnú hodnotu vo výške 3 % HDP, ktorá sa ustanovuje v zmluve, zatiaľ čo všeobecný hrubý dlh zostal na úrovni 40,8 % HDP, t. j. značne pod referenčnou hodnotou 60 % HDP ustanovenou v zmluve.
(2)
Dňa 24 januára 2006 v súlade s článkom 104 ods. 7 zmluvy a článkom 3 ods. 4 nariadenia Rady (ES) č. 1467/97 zo 7. júla 1997 o urýchľovaní a objasňovaní vykonania postupu pri nadmernom schodku (3) Rada na základe odporúčania Komisie vydala odporúčanie určené Spojenému kráľovstvu, aby odstránilo nadmerný deficit najneskôr do roku 2006/2007. Odporúčanie bolo uverejnené.
(3)
V súlade s článkom 104 ods. 12 zmluvy sa rozhodnutie Rady o existencii nadmerného deficitu zrušuje, ak sa podľa názoru Rady v príslušnom členskom štáte odstránil nadmerný deficit.
(4)
V súlade s protokolom o postupe pri nadmernom deficite, ktorý tvorí prílohu k zmluve, Komisia poskytne údaje potrebné na účely uplatňovania postupu. V rámci uplatňovania tohto protokolu majú členské štáty oznamovať údaje o verejnom dlhu a o deficite verejných financií, ako aj o ostatných súvisiacich ukazovateľoch dvakrát ročne, a to pred 1. aprílom a pred 1. októbrom, v súlade s článkom 4 nariadenia Rady (ES) č. 3605/93 z 22. novembra 1993 o uplatňovaní Protokolu o postupe pri nadmernom schodku, ktorý tvorí prílohu k Zmluve o založení Európskeho spoločenstva (4). Vzhľadom na to, že údaje poskytnuté v marci 2007 vychádzali z predpovedí vlády na rozpočtový rok 2006/2007, Spojené kráľovstvo sa rozhodlo v súlade s postupom pri nadmernom deficite predložiť dodatočné oznámenie. Toto oznámenie, doručené 16. júla 2007, poskytuje aktuálne údaje za rok 2006/2007, ktoré umožnili Komisii posúdiť rozpočtový vývoj v Spojenom kráľovstve vo vzťahu k odporúčaniam Rady na odstránenie nadmerného deficitu najneskôr do konca roka 2006/2007.
(5)
Na základe údajov, ktoré poskytla Komisia (Eurostat) v súlade s článkom 8g ods. 1 nariadenia (ES) č. 3605/93 na základe oznámenia Spojeného kráľovstva zo 16. júla 2007, a odhadu útvarov Komisie z jari 2007 sú oprávnené tieto závery:
-
dlh verejných financií sa znížil z 3,2 % HDP v roku 2005/2006 na 2,7 % HDP v roku 2006/2007, čo je pod referenčnou hodnotou deficitu 3 % HDP. Táto hodnota je mierne pod prognózovanou hodnotou 2,8 % HDP, ktorá bola stanovená v aktualizácií konvergenčného programu pre Spojené kráľovstvo z decembra 2005,
-
fiškálna konsolidácia v roku 2006/2007 bola dosiahnutá na základe zvýšenia podielu príjmov o 0,4 percentuálneho bodu HDP, najmä prostredníctom vyšších daní z príjmov právnických osôb. Celkové vládne výdavky v rokoch 2005/2006 a 2006/2007 vzrástli zároveň s rastom nominálneho HDP napriek tomu, že kapitálové výdavky boli nižšie, ako sa predpokladalo v konvergenčnom programe z decembra 2006, a bežné výdavky boli vyššie. V porovnaní s rokom 2005/2006, počas ktorého sa pomocou jednorazovej štatistickej reklasifikácie znížil deficit o 0,3 % HDP, sa zlepšenie v štrukturálnom salde (t. j. cyklicky upravené saldo bez jednorazových a dočasných opatrení) v roku 2006/2007 odhaduje na 0,7 % HDP,
-
pre rok 2007/2008 sa v predpovediach útvarov Komisie z jari 2007 predpokladá pokračujúce znižovanie deficitu na 2,6 % HDP, ktoré sa dosiahne zvýšením podielu príjmov, predovšetkým z daňového zaťaženia, ktoré je však takmer úplne vykompenzované zvýšením miery výdavkov. Tento deficit je vyšší ako oficiálna prognóza deficitu vo výške 2,3 % HDP, ktorá je stanovená v aktualizácii konvergenčného programu z decembra 2006, je však v súlade s prognózou deficitu uverejnenou v rozpočte z marca 2007. Podľa jarnej predpovede na rok 2008/2009 sa predpokladá, že pri nezmenenej politike dôjde k ďalšiemu zníženiu deficitu na 2,4 % HDP. Na základe týchto skutočností je možné uviesť, že sa deficit dôveryhodným a udržateľným spôsobom znížil pod hranicu 3 % HDP. Zo štrukturálneho hľadiska sa predpokladá pokles verejného dlhu o 0,2 percentuálneho bodu HDP v roku 2007/2008 a pri nezmenenej politike o 0,3 percentuálneho bodu v roku 2008/2009. To naznačuje skôr mierny vývoj budúcej konsolidácie vzhľadom na predpoveď priaznivej hospodárskej situácie,
-
verejný dlh sa zvýšil z 39,6 % HDP v roku 2004/2005 na 42,5 % v roku 2006/2007. Podľa predpovedí útvarov Komisie z jari 2007 sa očakáva, že miera dlhu bude ďalej stúpať na približne 43,9 % ku koncu marca 2009, naďalej však zostane značne pod referenčnou hodnotou 60 % HDP. Bude sa však vyžadovať ďalšie posilnenie fiškálnej pozície oproti predpokladom na rok 2008/2009 s cieľom zastaviť zvyšovanie miery dlhu.
(6)
Podľa názoru Rady bol nadmerný deficit v Spojenom kráľovstve odstránený, a preto by sa rozhodnutie 2006/125/ES malo zrušiť,
PRIJALA TOTO ROZHODNUTIE:
Článok 1
Z celkového hodnotenia vyplýva, že situácia nadmerného deficitu v Spojenom kráľovstve sa odstránila.
Článok 2
Rozhodnutie 2006/125/ES sa týmto zrušuje.
Článok 3
Toto rozhodnutie je určené Spojenému kráľovstvu Veľkej Británie a Severného Írska.
V Luxemburgu 9. októbra 2007